SL Uradni list Evropske unije L 322/25

UREDBA KOMISIJE (ES) št. 1190/2008

z dne 28. novembra 2008

o stoprvi spremembi Uredbe Sveta (ES) št. 881/2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani, in o razveljavitvi Uredbe Sveta (ES) št. 467/2001 o prepovedi izvoza nekaterega blaga in storitev v Afganistan, o poostritvi prepovedi poletov in podaljšanju zamrznitve sredstev in drugih finančnih virov talibanov iz Afganistana (1), ter zlasti prve alinee člena 7(1) Uredbe,

ob upoštevanju naslednjega:

(1) Priloga I k Uredbi (ES) št. 881/2002 navaja osebe, skupine in entitete, ki jih zadeva zamrznitev sredstev in gospodarskih virov iz navedene uredbe.

(2) Sodišče Evropskih skupnosti se je 3. septembra 2008 (2) odločilo razveljaviti Uredbo (ES) št. 881/2002, kolikor zadeva osebo Yassin Abdullah Kadi in mednarodno fundacijo Al Barakaat International Foundation. Hkrati je Sodišče odredilo ohranitev učinkov Uredbe (ES) št. 881/2002, kolikor zadeva g. Kadija in Al Barakaat International Foundation, za obdobje, ki ne sme presegati treh mesecev in začne teči na dan izdaje sodbe. To obdobje je bilo odobreno z namenom, da se dopusti možnost odprave ugotovljenih kršitev.

(3) Da bi ravnala skladno s sodbo Evropskega sodišča, je Komisija sporočila g. Kadiju in Al Barakaat International Foundation povzetke zaključkov, ki jih je predložil Sankcijski odbor ZN za Al-Kaido in talibane, ter jima s tem dala možnost, da predložita svoje pripombe na te ugotovitve in tako pojasnita svoje stališče.

(4) Komisija je prejela pripombe od g. Kadija in Al Barakaat International Foundation ter jih proučila.

(5) Na seznam oseb, skupin in subjektov, za katere velja zamrznitev sredstev in gospodarskih virov, ki ga je sestavil Sankcijski odbor ZN za Al-Kaido in talibane, sta uvrščena tudi g. Kadi in Al Barakaat International Foundation.

(6) Po podrobni proučitvi pripomb g. Kadija iz dopisa z dne 10. novembra 2008 ter upoštevajoč preventivno naravo zamrznitve sredstev in gospodarskih virov, Komisija meni, da je uvrstitev g. Kadija na seznam upravičena zaradi njegove povezanosti z mrežo Al-Kaida.

(7) Po podrobni preučitvi pripomb Al Barakaat International Foundation iz dopisa z dne 9. novembra 2008 ter upoštevajoč preventivno naravo zamrznitve sredstev in gospodarskih virov, Komisija meni, da je uvrstitev mednarodne fundacije Al Barakaat International Foundation na seznam upravičena zaradi njene povezanosti z mrežo Al-Kaida.

(8) Na podlagi tega je treba g. Kadija in mednarodno fundacijo Al Barakaat International Foundation dodati v Prilogo I.

(9) Ta uredba se začne uporabljati 30. maja 2002, upoštevajoč preventivno naravo in cilje zamrznitve sredstev in gospodarskih virov iz Uredbe (ES) št. 881/2002 in potrebo po zaščiti upravičenih interesov gospodarskih subjektov, ki so odvisni od zakonitosti razveljavljene uredbe –

SPREJELA NASLEDNJO UREDBO:

Člen 1

Priloga I k Uredbi (ES) št. 881/2002 se spremeni v skladu s Prilogo k tej uredbi.

Člen 2

Ta uredba začne veljati 3. decembra 2008. Objavi se v Uradnem listu Evropske unije.

Uporablja se od 30. maja 2002.

Ta uredba je v celoti zavezujoča in se neposredno uporablja v vseh državah članicah. V Bruslju, 28. novembra 2008 Za Komisijo Benita FERRERO-WALDNER Članica Komisije

(1) UL L 139, 29.5.2002, str. 9.

(2) Sodba v združenih zadevah C-402/05 P in C-415/05 P, Yassin Abdullah Kadi in Al Barakaat International Foundation proti Svetu, Zbirka odločb Sodišča Evropskih skupnosti 2008, str. I-… (še neobjavljena).